Tiukempaa linjaa liikkumisvapauteen ajanut saksalaispoliitikko nousi ykköseksi suosituimpien poliitikkojen listalla.

Saksassa on nyt rangaistuksen uhalla kielletty useamman kuin kahden ihmisen kokoontumiset. Poikkeuksen tähän muodostavat perheet, samassa asunnossa asuvat yhteisöt sekä työpaikat – mutta juhlat on nyt juhlittu.

Liittokansleri Angela Merkel kertoi uusista kokoontumisrajoituksista sunnuntai-iltana neuvoteltuaan niistä osavaltioiden pääministerien kanssa. Julkinen elämä vedetään nyt minimiin, oli Merkelin viesti.

Vielä keskiviikkona Merkel vetosi televisiopuheessaan ihmisiin pehmeämmin: tämän kriisin uhrien määrään voimme itse vaikuttaa, hän muistutti. Se ei riittänyt.

Virustartuntojen määrä jatkoi rajua kasvuaan. Nyt Saksassa on noin 25 000 varmistettua tartuntaa. Sunnuntaina päätettiin ottaa käyttöön tiukemmat rajoitukset ja niiden lisäksi rangaistukset.

Koronakriisi on joka maassa osoittanut, että järkeen ja vastuullisuuteen vetoaminen ei riitä muuttamaan kaikkien ihmisten toimintaa. Ja kun osa ihmisistä ei välitä ohjeista, viruksen leviämistä ei saada hidastettua riittävän tehokkaasti.

Monessa Euroopan maassa käydään nyt samaa ahdistavaa kilpajuoksua kelloa vastaan: ehditäänkö sairaanhoidon hätävarautuminen saada riittävälle tasolle, että täydellinen romahdus vältetään, kun sairastuneita on enemmän.

Lue lisää: Moni Euroopan maa on alkanut rajoittaa arkiliikkumista: Belgiassa kielto astui voimaan tänään, Ranskassa pääsee ulos vain lupalappu kädessä

Jo aiemmin Saksassa suljettujen koulujen, päiväkotien, baarien, urheiluhallien, teatterien ja museoiden listaan lisätään parturit, kampaamot, tatuointiliikkeet ja kaikki, missä ihmiset nyt ylipäätään ovat tekemisissä toistensa kanssa, lukuun ottamatta esimerkiksi sairaaloita tai julkisen hallinnon palveluita.

Nyt on tarkoitus pelastaa ihmishenkiä, Merkel sanoi. Kaikki hallinnon tasot työskentelevät, jotta voitettaisiin aikaa taistelussa virusta vastaan.

Ruokaostoksilla käynti, töihin meno, toisten auttaminen ja ulkoilu sekä urheilu ovat edelleen sallittuja, yksin tai oman perheen kanssa. Merkelin mukaan tärkeintä on säilyttää vähintään puolentoista metrin välimatka muihin ihmisiin.

Merkel sanoi, että suurin osa saksalaisista on ymmärtänyt noudattaa rajoituksia, vaikka onkin hyvin vaikeaa olla tapaamatta ystäviä tai isovanhempia, ja vaikka talous kärsiikin liikkeiden sulkemisesta.

”Minulle on tärkeää kääntyä nyt niiden puoleen, jotka noudattavat annettuja käyttäytymisohjeita. Kiitän teitä siitä”, Merkel sanoi tiedotustilaisuudessaan sunnuntai-iltana hyvin painokkaasti.

Niille, jotka eivät noudata ohjeita, viesti on selvä: rangaistuksia on luvassa, jos meno ei muutu. Merkel sanoi, että juhliminen puistoissa ja asunnoissa pitää nyt lopettaa.

Väkeä tungeksi torilla Berliinissä lauantaina.­

Vaikka tartuntojen määrä on noussut Saksassa nopeasti, kriisitietoisuus on ollut monilta – erityisesti nuorilta ja nuorilta aikuisilta – kateissa.

Viime viikolla Saksassa nautittiin lähes kesäisistä lämpötiloista, mikä sai ihmiset ryntäämään puistoihin. Isoja piknikseurueita ja pussikaljaporukoita oli liikkeellä paljon, aivan kuin tavallisina kevätpäivinä.

Viime viikon lopulla ja viikonloppuna saksalaiset viestimet eri puolilla maata raportoivat hämmentävästä ilmiöstä: koronabileistä. Korona-aiheiset teemabileet sotivat täydellisesti niitä periaatteita vastaan, joita viruksen leviämisen estämiseksi on jo pitkään suositeltu.

Osavaltioista Baijeri ja Saarland ilmoittivat omista ulkonaliikkumisrajoituksistaan jo viime perjantaina, ennen liittovaltion päätöksiä. Rajoitukset ovat samanlaisia kuin nyt koko Saksassa.

Yli 13 miljoonan asukkaan Baijerissa poliisi teki osavaltion sisäministeriön mukaan ensimmäisen vuorokauden aikana noin 25 000 tarkastusta uusien sääntöjen noudattamisesta. Rikkomuksia havaittiin 920 ja rangaistuksia jaettiin yli 500 tapauksessa.

Sakkoja sääntöjen rikkomisesta voi rapsahtaa peräti 25 000 euroa.

Puuttuminen liikkumisen vapauteen ei ole ollut Saksassa läpihuutojuttu. Kritiikkiä on herännyt esimerkiksi siitä, että kansalaisten vapautta rajoitetaan ilman laajaa parlamentaarista keskustelua.

Kuitenkin näyttää siltä, että poikkeusolojen poikkeuksellisilla toimilla on nyt laaja ymmärrys ja tuki.

Baijerin pääministeri Markus Söder, joka on ajanut rajoituksia voimaan liittovaltiotasoa nopeammin, nousi perjantaina julkistetun mielipidekyselyn mukaan ensimmäistä kertaa Saksan suosituimmaksi poliitikoksi ohittaen listalla liittokansleri Merkelin.

Näyttää siltä, että suuri enemmistö kannattaa nyt tiukkoja toimia, joilla yritetään saada pieni huoleton vähemmistökin muuttamaan käytöstään.